Geweld teen vroue: wat om te doen | rooi rose Geweld teen vroue: wat om te doen | rooi rose
Geweld teen vroue: wat om te doen
Die internasionale veldtog "16 Days of Activism" skep jaarliks van 25 November tot 10 Desember bewustheid van geweld teen vroue en meisies. En ja, dis werklik nodig. Vroue moet weet op hoeveel vlakke geweld teen hulle kan plaasvind, dat hulle dit nie moet wegredeneer nie, en wat hulle daaromtrent kan doen.
Geweld teen vroue: wat om te doen deur Mariette Snyman. Hooffoto: baona/istock images
Elke enkele geval van geweld teen vroue is “een te veel”. Omdat geweld sulke verreikende gevolge het – van die daaglikse vrees vir jou lewe tot langtermyntrauma – is dit ons gesamentlike verantwoordelikheid om te doen wat ons kan om dit te verander. Te veel vroue ly in stilte.
Lees ook: Jy kan herstel van trauma
Suid-Afrika het een van die hoogste syfers van geweld teen vroue. Drie vroue word daagliks deur ’n lewensmaat vermoor, en volgens die Department van Justisie beleef een uit elke vier Suid-Afrikaanse vroue huishoudelike geweld.
Mishandeling teen vroue vind meestal agter geslote deure plaas. Na raming was daar in 2014/2015 563 841 voorvalle van seksuele geweld, maar slegs 62 649 is aangemeld. Hiervan het 8 174 in die hof beland en slegs 1% het op ’n skuldigbevinding uitgeloop.
Wat behels geweld teen vroue?
Volgens www.firstforwomen.co.za is daar die volgende drie vlakke:
1 Huishoudelike geweld, seksuele teistering, verkragting, verbale geweld, emosionele mishandeling, seksuele geweld tydens konflik, skadelike tradisionele of ander gebruike soos die verminking van vroulike genitalieë, gedwonge huwelike en eermisdade
2 Vrouehandel, gedwonge prostitusie en die skending van menseregte tydens gewapende konflik (spesifiek moord, berekende verkragting, seksuele slawerny en gedwonge swangerskap)
Lees ook: Afspraakverkragting
3 Gedwonge sterilisasie, gedwonge aborsie, die gedwonge gebruik van voorbehoeding, berekende moord op babadogtertjies, en prenatale geslagseleksie.
Lees ook: Ouerskap: Ken jou regte
Hoekom vroue geweldsmisdade nie rapporteer nie
Buitestaanders sê maklik: “Hoekom bly jy in ’n verhouding wat geweld insluit?” of “Hoekom meld jy dit nie aan nie?”
Lees ook: Geweld teen vroue: Kan ’n robot help?
Die antwoord is nooit eenvoudig nie. Soms is die vrou (dalk ook haar kinders of ander familielede) deurgaans in lewensgevaar. Soms het sy geen ander heenkome nie. Soms is sy emosioneel, geestelik en fisiek so afgetakel dat sy letterlik nie weet wat om te doen nie. Soms weet sy nie waar om hulp te kry nie.
Voorbeelde van antwoorde wat vroue verskaf
My familie sal dit self uitsorteer
Die polisie sal buitendien niks doen nie
Ek het dit reeds self opgelos
Dis nie ernstig genoeg nie
Lees ook: Pasop vir kuber-prinse
Neem hierdie vier stappe as jy hulp nodig het:
1 Vertel iemand van jou probleem. Doen aansoek om ’n beskermingsbevel. Lê ’n kriminele klag.
2 Skakel 0800 428 428 (0800 GBV GBV). Jy kan ook versoek dat ’n maatskaplike werker van die GBV Command Centre jou kontak deur gratis *120*7867# vanaf enige selfoon te skakel.
Verder kan jy jou naam en kontaknommer op www.firstforwomen.co.za/foundation/woman-abuse/ invul en wag dat jy teruggeskakel word.
3 Verlaat die huis sodra dit veilig is. Maak seker jy neem noodsaaklike dokumente saam soos jou ID-dokument, mediese fondskaart, en jou bankkaarte. Die Suid-Afrikaanse Polisiediens kan jou help om mediese hulp, skuiling en berading te kry.
4 Waak daarteen om die geweld te rasionaliseer
Geweld is NOOIT in orde nie. Elke mens het die reg op respek en waardigheid. Elke mens het waarde. Elke mens verdien om veilig te voel.
Die 1st for Women Foundation
Dié stigting fokus op
Gemeenskapsgebaseerde voorkoming van geweld teen vroue
Die versterking van dienste binne die regstelsel
Die verskaffing van steundienste aan mense wat geweld oorleef
Meer inligting by www.firstforwomen.co.za/foundation/woman-abuse/
Hier is nog hulpbronne wat met 1st for Women saamwerk:
The Centre for Community Justice and Development (CCJD): 033 346 2909
Lifeline: 0800 150 150 (tolvry)